Wara t-talba mġedda li għamlet il-Kummissjoni Ewropea fis-27 ta' Jannar 2021, il-kumpanija tal-prodotti farmaċewtiċi AstraZeneca qablet li tippubblika l-kuntratt redatt li ġie ffirmat bejn iż-żewġ partijiet fis-27 ta' Awwissu 2020. Il-Kummissjoni tilqa' l-impenn tal-kumpanija favur iktar trasparenza fil-parteċipazzjoni tagħha fit-tnedija tal-Istrateġija tal-UE għall-Vaċċini. It-trasparenza u r-responsabbiltà huma importanti biex jgħinu ħalli tissaħħaħ il-fiduċja taċ-ċittadini Ewropej u biex jiġi żgurat li dawn ikunu jistgħu jafdaw l-effettività u s-sikurezza tal-vaċċini mixtrija fil-livell tal-UE. Il-Kummissjoni tittama li fil-futur qarib tkun tista' tippubblika l-kuntratti kollha fil-qafas tal-Ftehimiet ta' Xiri bil-Quddiem. Il-kuntratt ippubblikat illum fih partijiet redatti minħabba informazzjoni kunfidenzjali bħad-dettalji tal-fatturi. Il-kuntratt ma' AstraZeneca huwa t-tieni wieħed li ġie ppubblikat, wara li CureVac qablet li tippubblika l-Ftehim ta' Xiri bil-Quddiem mal-Kummissjoni Ewropea. Sfond Għall-Kummissjoni l-protezzjoni tas-saħħa pubblika u l-iżgurar tal-aqwa ftehimiet possibbli mal-kumpaniji sabiex il-vaċċini jkunu tajbin għall-but ta' kulħadd, sikuri u effikaċi huma kruċjali. Il-kuntratt li l-Kummissjoni Ewropea nnegozjat flimkien mal-Istati Membri tal-UE ġie approvat fl-14 ta' Awwissu u daħal fis-seħħ fis-27 ta' Awwissu. Dan huwa ffinanzjat permezz tal-Istrument għall-Appoġġ ta' Emerġenza. Permezz ta' dan il-kuntratt, l-Istati Membri kollha jistgħu jixtru 300 miljun doża tal-vaċċin prodott minn AstraZeneca, bl-opportunità li jixtru 100 miljun doża oħra, biex jiġu distribwiti fuq bażi pro rata skont il-popolazzjoni. Il-kuntratt jippermetti wkoll li l-Istati Membri jagħtu d-dożi tal-vaċċin lil pajjiżi b'introjtu baxx u medju jew li jirridirezzjonawhom lejn pajjiżi Ewropej oħra. Iktar informazzjoni Strateġija għall-vaċċini għall-coronavirus